Marco Silva fékk reisupassann eftir tap gegn Liverpool í ensku úrvalsdeildinni í gær . AFP Enska knattspyrnufélagið Everton hefur rekið Portúgalann Marco Silva úr starfi en þetta kemur fram á heimasíðu félagsins . Silva hefur stýrt liði Everton undanfarna átján mánuði en liðið situr í átjánda sæti ensku úrvalsdeildarinnar eftir fyrstu fimmtán umferðirnar . Everton tapaði 5 : 2 gegn Liverpool á Anfield í ensku úrvalsdeildinni í gær og var það kornið sem fyllti mælinn hjá forráðamönnum félagsins . Liðið hefur unnið fjóra leiki á tímabilinu , gert tvö jafntefli og tapað níu leikjum og situr í fallsæti . „ Everton staðfestir hér með að knattspyrnustjórinn Marco Silva hafi yfirgefið félagið . Félagið vill nota tækifærið og þakka honum fyrir hans störf undanfarna átján mánuði . Duncan Ferguson mun stýra liðinu tímabundið en félagið vonast til þess að kynna nýjan stjóra eins fljótt og auðið er , “ segir í tilkynningu frá félaginu . David Moyes , fyrrverandi stjóri liðsins , hefur verið sterklega orðaður við endurkomu á Goodison Park að undanförnu . Moyes stýrði Everton á árunum 2002 — 2013 við góðan orðstír en hætti með liðið til þess að taka við Manchester United . Gylfi Þór Sigurðsson er leikmaður Everton en Íslendingurinn hefur oft spilað betur en á þessari leiktíð .